google/wiki40b huggingface dataset:
Dagpåfugløye

Utseende

Dagpåfugløye er en ganske stor sommerfugl med vingespenn på 50 – 60 mm. Antennene er gråbrune med hvit spiss. Vingenes overside har en brunrød grunnfarge, litt mørkere ved roten. I spissen av forvingen og nær framhjørnet av bakvingen sitter det en stor, svartkantet øyeflekk. Den på forvingen er farget i rødt, gult, blått og svart mens den på bakvingen har blå kjerne. Forvingens framkant er svart/hvitspraglet i den innerste halvdelen, og har to korte, svarte tverrbånd, det ytterste, som grenser mot øyeflekken, er mye bredere enn det innerste. Vingenes underside er spraglete mørkebrun. Kroppen er tett kledt med nokså lange, oppstående hår. Larven er svart med små, rødaktige flekker, over hele kroppen med lange, svarte pigger.

Levevis

Dagpåfugløye overvintrer som voksen sommerfugl, og er derfor en av de første sommerfuglene ute om våren. Man kan finne de overvintrende sommerfuglene i vedstabler, uthus eller lignende, men på grunn av den mørkebrune vingeundersiden er de godt kamuflert og ikke lette å se. Sommerfuglene legger egg i klynger på spirende nesler, der larvene utvikler seg. De holder sammen gjennom mesteparten av larvetiden, men helt utvokste larver finner man gjerne enkeltvis. Dagpåfugløyens larver er sterkt utsatt for ulike slags parasitoider, og mange av larvene drepes av disse. Dagpåfugløye er etter alt å dømme en nokså nyinnvandret art i Norge, den ble første gang funnet her i landet i 1899.

Utbredelse

Den er ganske vanlig i Sørøst-Norge nord til Lillehammer. Men arten synes å spre seg nordover, og er funnet noen få steder i Trøndelag og Møre og Romsdal.
Hainich

Hainich er et skogkledd høgdedrag i delstaten Thüringen i Tyskland, mellom byene Eisenach, Mühlhausen og Bad Langensalza. Hainich dekker et areal på ca. 160 km², hvorav om lag halvparten siden 1998 er verna som Nasjonalpark Hainich. Det høgeste punktet i Hainich er Alte Berg på 494 m.
Hainich utgjør det største sammenhengende lauvskogsområdet i Tyskland, og formålet med vernet er at Midt-Tysklands opprinnelige lauvskogssamfunn her skal få utvikle seg uforstyrra. Det dominerende treslaget er bøk, i blanding med ask, lønn, lind og den sjeldne asalarten «Elsbeere» (Sorbus torminalis).
Skirvedalen

Skirvedalen, Skirvdalen eller Skjervedalen er en dal nordøst i Tinn kommune i Telemark fylke. Dalen ligger øst for Rivsfjell og vest for Vegglifjell. Elva Skirva renner gjennom hele dalen. Midt i dalen, øst for det høyeste punktet på Rivsfjell, ligger Skirvedalen naturreservat, som er et stykke norsk urskog.
Styx (band)

Styx er et amerikansk rockeband som ble dannet i 1972. Gruppa albumdebuterte samme år og fikk sitt store gjennombrudd i 1977 med albumet The Grand Illusion. Andre viktige album er Equinox (1975), Paradise Theater (1981) og Kilroy Was Here (1983). Deres mest suksessfulle single er Babe (1979), som forøvrig er å finne på albumet Cornestone.
Styx sine røtter går tilbake til 1961 og de var den første tiden kjent under navnet The Tradewinds. I 1966 endret de navnet til TW4 og i 1972 tok de navnet Styx. De hadde sin storhetstid på 1970-tallet og begynnelsen av 1980-tallet. De ble oppløst i 1984, men ble gjenforent i 1989. De ble atter oppløst i 1992 før de ble gjenforent igjen i 1995.
I 1981 holdt de konsert i Drammenshallen.
Bancor

Bancor var en verdensvaluta som John Maynard Keynes og E. F. Schumacher foreslo i årene1940-42 og som Storbritannia ville innføre etter Andre verdenskrig. Denne nyskapte verdensvaluta skulle så brukes i internasjonal handel som enhet innen et multilateralt clearing system – et internasjonaltklareringskontor – måtte også bli etablert.

Oversikt

Bancor skulle ikke bli en internasjonal valuta. Den skulle heller bli en konto som skulle spore den internasjonale strøm formue og gjeld . Gull kunne vekslets mot bancor, men bancor kunne ikke veksles mot gull. Eneltpersoner kunne ikke besitte eller handle med bancor.  All internasjonal handel skulle verdsettes klareres i bancor.
Kataloghai

Kataloghai er et vanlig tilnavn på utgiveren av en fiktiv bransjekatalog, ofte har katalogen et navn som til forveksling ligner en etablert katalog. 
Kataloghaiene kommer med tilbud til næringsdrivende om å kjøpe plass i deres «katalog» som oftest bare er en internettside eller en katalog som aldri blir trykket og utgitt. Katalogene som brukes til svindel er ofte ukjente, men utnytter ofte et kjent merkenavn for å stjele troverdighet.
Hilmarhytta

Hilmarhytta var en norsk fangststasjon i Stormbukta, beliggende ved Hilmarbekken under det lave Hilmarfjellet nord i bukta Stormbukta - og nordvest for utløpet av Sørkappfonna i bukta, på vestsiden av Sørkapp Land på Spitsbergen, Svalbard. Det står bare hustufter igjen av hytta.
Stedets fangsthytte ble bygd etter første verdenskrig, og var en bistasjon under Camp Erna som lå atskillig lengre nord ved utløpet av Hornsundet. Camp Erna ble bygget av Gustav Lindquists men trolig tatt i bruk som fangsthytte av O Grødahl.
Hytta, bekken og fjellet er oppkalt etter fangstmannen Hilmar Andreas Nilsen Nøis (1891–1975).
Raidet mot Le Havre

Raidet mot Le Havre var et to dager langt bombardement av den franske hamnebyen Le Havre tidlig i juli 1759. Bombardementet ble utført av Royal Navy under George Rodney under Syvårskrigen. De oppnådde målet med å ødelegge mange av invasjonsskipene som var samlet der for den planlagte franske invasjonen av Storbritannia.

Kilder

̈Russell Frank Weigley, The age of battles, s. 226
̈̈McLynn, Frank. 1759: The Year Britain Became Master of the World
Lampronia morosa

Utseende

En liten (vingespenn 11 – 14 mm), gråbrun møll med en liten, lys flekk ved vingens bakkant. Den kan kjennes på dette og at den har spredte, lyse skjell i forvingens ytre del. Antennene er trådformede og brune, vel halvparten så lange som forvingen. Hodet, kroppen og forvingen er gråbrune og matte. Forvingen har en liten, trekantet, hvit flekk ved bakkanten ca. 2/3 ut i vingen. I den ytre halvdelen har den et ganske stort innslag av lyse skjell spredt utover vingen. Bakvingen er grå, ganske tynt skjellkledt.

Levevis

Arten finnes i åpne, tørre områder der det vokser nypebusker (Rosa spp.). Hunnene legger trolig egg i rosene, men dette vet man ikke med sikkerhet. De voksne sommerfuglene flyr i mai – juni og man kan se dem sverme rundt rosebuskene om ettermiddagen.

Utbredelse

Den er utbredt i Mellom-Europa og det sørlige Nord-Europa, mot øst til Kaukasus og den asiatiske delen av Tyrkia, mot nord til det sørligste Norge og Finland, og Uppland i Sverige. I Norge er den funnet langs kysten av Sørlandet og Østlandet, med ett isolert funn fra Hordaland.
Designmuseum Danmark

Historie

Museet ble grunnlagt av Industriforeningen i København og Ny Carlsberg Museumslegat i 1890 og slo dørene opp for publikum i 1895. Museet holdt da til i H.C. Andersens Boulevard.
Dets første direktør var maleren og museumsmannen Pietro Krohn.

I 1926 flyttet museet inn i nåværende bygning, det tidligere Frederiks hospital, fra 1752–1757. Arkitekter var Nicolai Eigtved og Laurids de Thurah. Bygningen ble omskapt til museum av Ivar Bentsen og Kaare Klint. 
I tilknytning til museet ligger Grønnegården have anlagt av G.N. Brandt i 1923-24. Både selve bygningen og haveanlegget er fredet.
Łazienki-palasset

Łazienki-palasset (polsk Pałac Łazienkowski, også kjent som «Palasset ved vannet» – Pałac na wodzie – eller «Palasset på øyen» – Pałac na Wyspie) er et nyklassisistisk palass i Łazienki-parken i Warszawa. Palasset ligger på en kunstig øy på en liten innsjø og er forbundet med land gjennom to klassisistiske søylebroer.
NM i bandy 2017

Det 100. norgesmesterskapet i bandy ble arrangert vinteren 2016/17. Stabæk vant mesterskapet etter finaleseier 11–3 over Solberg . Dette var Stabæks 22. norgesmesterskap.

Avvikling

Norgesmesterskapet ble spilt i perioden 13. november 2016 – 12. mars 2017. Det ble avviklet et seriespill med ti lag der alle lagene møtte hverandre to ganger. Etter seriespillet gikk de åtte best rangerte lagene videre til et sluttspill. I kvartfinalen ble lag nummer en og to på tabellen trukket mot lag nummer sju og åtte, og lag nummer tre og fire trukket mot lag nummer fem og seks. Kvart- og semifinalene ble spilt best av fem kamper. Norgesmesterskapet ble avgjort med finale i én enkelt kamp på Frogner stadion i Oslo 12. mars.
Vi to

Vi to er et musikkalbum med Kate Gulbrandsen, utgitt i 2005. Platens betegnelse er United Music UMCD 0512.
Charles Voisin

Biografi

Charles hans bror dannet i 1906 Appareils d ' Aviation Les Frères Voisin ("Brødrene Voisin Flyfabrikk"). Et pusher  biplan var drevet av en Antoinette motor ble bygget for Léon Delagrange og testet av Charles i februar–april før den ble overlevert til ham. Den første flyvningen ble foretatt 16. mars 1907, da Charles fløy til 10 meter i Neuilly-Bagatelle.
Voisins' fly var et betydelig fremskritt i luftfartens historie. Rekord-flygeren Henri Farman fløy en Voisin pusher biplan i de fleste av hans tidlige flyvninger. Han ble første i Europa til å fullføre en 1 km lukket runde i Issy-les-Moulineaux den 13. januar 1908. Charles Voisin var til stede på bakken under denne historiske flyvningen.
Charles Voisin omkom i en bilulykke 26. september 1912 i nærheten Belleville-sur-Saône. Den tidlige kvinnelige flyger, baronesse Raymonde de Laroche ble skadet i samme ulykke.
Oseanografi

Oseanografi (fra gresk ωκεανός, det store havet rundt verdensdisken og grafikos γράφειν, å skrive) er studiet av jordens hav og sjøer. Oseanografer studerer et bredt spektrum av problemstillinger, slik som platetektonikk, havstrømmer og marine organismer. Oseanografi er tverrfaglig, og bruker teknikker fra biologi, kjemi, geologi, meteorologi og fysikk.
Som studium dekker faget litt forskjellige områder, alt etter hvilket land det undervises i. I Norge omhandler faget kun havets fysiske og kjemiske egenskaper. I en del andre land inkluderer faget også biologi.
Porsche Taycan

Porsche Taycan (2019–) er en fireseters sportslig sedan fra tyske Porsche.
Den er fabrikkens første rene elbil og ble lansert på hotellet The Thief i Oslo høsten 2019 med alpinisten Aksel Lund Svindal og Porsches konserndirektør Oliver Blume bak spakene. Basispris i Norge med litt over 40 mils rekkevidde og 366 liter bagasjerom er rundt 1,3 millioner kroner. 
Den kan fås som «Turbo» og den noe raskere «Turbo S», men har ikke turbo. Ifølge fabrikken har den 800 V batteri og rundt 700 hestekrefter. 
Billigmodellen «4S» har bare rundt 560 hestekrefter men koster da også 400 000 mindre med noe over 400 kilometers rekkevidde.
Vennaskond

Vennaskond er en estisk punk/nyromantisk musikkgruppe. Navnet vennaskond (fi. veljeskunta) betyr «brorskap».
Mafdet

Slangedreperen

Ettersom dyr med gift, slike som skorpioner og slanger ble drept av katter, ble Mafdet sett på som kattegudinnen, skjønt det er usikkert hvilken form for kattedyr hun representerte, en vanlig huskatt, en leopard, en gaupe eller selv en mungo. I refleksjon av disse dyrene som drepte slanger, ble hun gitt titler som «slangedreper».
Mafdet var en av de eldste guddommer og antatt være den første kattegudinne, før Bast og Sekhmet. Hun var framtredende under styret til farao Den under det første dynasti. Hennes bilde framstår på et fragment av steinkar fra hans grav og er omtalt i en dedikasjon på Palermosteinen. Hun er også omtalt på pyramidetekstene i Det gamle rike som beskytter av solguden Ra mot giftige slanger. Hun ble betraktet som en datter av Ra.

I kunsten

I kunsten ble Mafdet vist som et kattedyr, som en kvinne med hodet til en katt, eller en katt med hodet til en kvinne. Hun kan også tatt formen av en leopard i en del bilder. Hun hadde flettet hår som endte opp i en skorpionhale eller sammenknyttete skorpioner som hun kan ha drept. Tidvis hadde hun en hodekledning gjort av slanger.
Hun ble også avbildet som en katt som løp ved siden av bøddelens kjenningsstav. Navnet Mafdet er noe uklart, enten «panterkatt» eller «hun som løpet», kanskje med henvisning til rask dom og henrettelse. Det ble sagt at Mafdet rev ut hjertene til de som har syndet eller gjort galt, overleverte dem til farao ved hans føtter, kanskje på lik linje som huskatter kan komme med småbyttedyr til sine eiere.
I løpet av Det nye rike ble Mafdet oppfattet som den som styrte dommens hall i Duat og hvor faraos fiender fikk halsen skåret over av hennes klør. I mange henseende må hun ha vært en guddom som passet inne i faraos politiske propaganda for å beholde ro og orden i sitt rike. Hennes kult ble etter hvert erstattet av Bast, en annen kattegudinne som ble sett på som faraos beskytter.
Balsfjordeidet

Balsfjordeidet (nordsamisk: Báhccavuonmuotki) er et eid, eller snarere et dalføre, som strekker seg mellom Balsfjorden og Storfjorden i Troms.  Balsfjordeidet danner sørgrensa for Lyngenhalvøya. Høyeste punkt er ved Øvergård, som ligger knappe 100 meter over havet og danner vannskillet mellom nedbørfeltene til Nordkjoselva, som renner vestover til Balsfjorden og Balsfjordelva, som renner i nordøstlig retning mot Storfjorden. Den vestlige delen av eidet kalles også Nordkjosdalen.
Eidet er relativt flatt og det ligger gårdsbruk langs hele dalbunnen, men mest i den vestlige delen. Ellers er eidet skogkledt, med innslag av myr.
E6, som på denne strekningen har felles trasé med E8, går langs hele Balsfjordeidet.
Førde rutebilstasjon

Førde rutebilstasjon er en busstasjon i Førde. Stasjonen er eiet av Firda Billag.

Historie

Stasjonen vart bygget i 1962 og avløste den gamle rutebilstasjonen på sørsiden av Førde. Bygget er tegnet av Connie Henden.

Toaletter

Rutebilstasjonen er utstyrt med 1 herretoalett, 1 urinal, 2 kvinnetoalett samt 1 handikapptoalett. Toalettene er utstyrt med myntlås og toalettene koster 5 kr å benytte.

Venterom

Venterommet på rutebilstasjonen er utstyrt med benksofaer, stoler og bord. På venterommet er rutehefter og rutetabeller tilgjengelige. Venterommet er under oppsyn av Securitas og har et generelt forbud mot nytelse og oppbevaring av alkohol inne.

Oppbevaringsbokser

Det er mulighet for oppbevaring av bagasje på stasjonen. Denne tjenesten koster fra 10 til 20 kr alt etter størrelsen på boksen.

Kiosk

Narvesen holder til på rutebilstasjonen. Kiosken er den største av sitt slag i Førde.
Giorgios I av Konstantinopel

Georgios var patriark av Konstantinopel (679–686). Han æres i den ortodokse kirke som helgen. Minnedagen er 18. august.

Liv

Georgios war synkellos i patriarkatet i Konstantinopel og skeuophylax ved Hagia Sophia. I november eller desember 679 ble han patriark. I hans embedstid ble det tredje konsil i Konstantinopel gjennomført; da ble blant annet kontroversene rundt monoteletismen avsluttet.
Georgios var patriark til januar eller februar 686.
Ailinginae

Ailinginae eller Alinginaeatollen (marshallesisk Ailiginae) er en atoll blant Ralik-kjeden i det nordre Stillehavet og tilhører Marshalløyene.

Historie

Ralik-kjeden har trolig vært bebodd av mikronesiere siden rundt 1000 f.Kr., og noen øyer ble oppdaget alt i 1526, av den spanske kapteinen Alonso de Salazar.
Ailinginae ble oppdaget i 1767 av den britiske kapteinen Philip Carteret. Øyene havnet senere under spansk suverenitet.
Neuguinea-Compagnie, et tysk handelsselskap, etablerte seg på Ralik-kjeden omkring 1859 og den 22. oktober 1885 kjøpte det tyske keiserrike hele Marshalløyene av Spania. Selskapet forvaltet øyene frem til den 13. september 1886 da området først ble et tysk protektorat, og i 1906 ble en del av Tysk Ny-Guinea.
Under første verdenskrig ble området okkupert av Japan i oktober  1914, som i desember 1920 fikk et forvaltningsmandat — det japanske stillehavsmandatet — over området av Folkeforbundet etter Versaillestraktaten i 1919.
Under andre verdenskrig ble øygruppen brukt som militærbase av Japan frem til USA erobret området våren 1944. Deretter havnet øygruppen under amerikansk kontroll. I 1947 ble Marshalløyene, sammen med Karolinene, utnevnt til Trust Territory of the Pacific Islands av FN, og ble forvaltet av USA frem til landets selvstendighet i 1979.
Den 1. mars 1954 ble Ailinginae, Rongelap, Rongrik og Utirik rammet av et radioaktivt nedfall etter en prøvesprengning på Bikiniatollen, ca. 140 km mot nordvest, og befolkningen ble evakuert til Kwajaleinatollen. Siden da har atollen vært ubebodd.
Rasekatt

Rasekattforbund

Internasjonalt finnes det er rekke rasekattforbund, hvorav de mest dominerende er Cat Fanciers' Association (CFA), Fédération Internationale Féline (FIFe), The International Cat Association (TICA) og World Cat Federation (WCF).
I Norge er det Norske Rasekattklubbers Riksforbund (NRR) som organiserer flertallet av de lokale rasekattklubbene. NRR anerkjenner omkring 40 katteraser, men antallet må på ingen måte forveksles med en komplett liste over alle rasekatter. Andre forbund kan anerkjenne andre katteraser. NRR er tilsluttet FIFé, som kun er ett av flere internasjonale topporganer som organiserer nasjonale rasekattforbund.
NORticats er en annen norsk rasekattklubb (offisielt 9.mai 2008), og den er TICAchartered. NORticats er en klubb for alle katter og alle folk. Både eiere av huskatter og rasekatter er hjertelig velkommen som medlemmer, og alle katter kan delta på deres utstillinger.
Spesielt for TICA og NORticats er at huskatter får titler på lik linje med rasekatter, som den eneste organisasjonen i verden.
NORticats.com
Skjern Å nasjonalpark

Skjern Å nasjonalpark er et avbrutt prosjekt for en nasjonalpark i Danmark. Den ble utpekt som nasjonalpark 17. januar 2008 av miljøminister Troels Lund Poulsen, men planene ble oppgitt igjen i mars 2012.

Parkens geografiske område

Skjern Å nasjonalpark var planlagt å omfatte et område på rundt 24 500 hektar, hvorav 16 000 hektar er natur og skog, og 8 500 hektar er kulturlandskap med landbruksområder. Området ligger i Ringkøbing-Skjern kommune og Herning kommune, i Region Midtjylland.
Nasjonalparkens hovedområder skulle være to Natura 2000-områder: Naturområder på 2 300 ha langs Skjern Å og de nyetablerte Skjern Enge, som er Nordeuropas største naturgjenoppretningsprosjekt, samt Danmarks største hede, Borris Hede på rundt 5 000 hektar.
Også områder langs Skjern Ås sideelver var del av prosjektet. Mot nord et område langs Ganer Å og Bundsbæk møllebæk opp til Dejbjerg plantage og Dejbjerg hede nord for byen Skjern, samt områder langs Vorgod Å opp til Ejstrup hede nordvest for byen Troldhede. Mot øst langs Skjern Å skulle nasjonalparken gå opp forbi Sønder Felding til Arnborg. Sør for Borris hede fortsatte området langs Omme Å, forbi Hoven, og inkluderer Hårkær plantage og Påbøl plantage. Nesten ute ved Ringkøbing Fjord, sør for Skjern Å, var Lønborg hede også en del av nasjonalparkprosjektet.

Planene oppgitt

Forslaget om Skjern Å nasjonalpark var på offentlig høring våren 2011. Flere høringssvar pekte på at Ramsarområdet i den sørlige del av Ringkøbing Fjord (herunder fuglereservatet Tipperne og Værnengene) burde være en del av nasjonalparken. Den 1. juli 2011 besluttet partiene bak nasjonalparkloven å undersøke denne muligheten.
Ringkøbing-Skjern kommune avviste imidlertid en utvidelse av nasjonalparken. Dansk Folkeparti sluttet seg til dette synspunktet. Den 23. mars 2012 besluttet partiene i Folketinget å gi opp opprettelsen av Skjern Å nasjonalpark.
Operasjon Asfalt

Operasjon Asfalt gikk ut på å flytte alle krigsgraver med sovjetrussiske krigsfanger til en sentral internasjonal krigskirkegård på Tjøtta. Flyttingen ble gjennomført under den kalde krigen i 1951 etter vedtak i regjeringen der Jens Chr. Hauge var forsvarsminister. Norske myndigheter fryktet at russiske spioner – forkledd som familie til de falne soldatene – skulle reise rundt i landet. Ved å samle de russiske krigsgravene kunne en bedre holde en slik trafikk under oppsikt.
Det tok mange tiår før de russiske krigfangene, deres graver og den kalde krigen skulle fange norske historikeres interesse.

Bakgrunnen

Under andre verdenskrig ble mer enn 100 000 sovjetrussiske krigsfanger transportert til Norge. Av disse omkom omkring 13 700. Tallet er større enn det totale tap av norske liv, sivile og militære, hjemme og ute, i hele krigen.
De russiske krigsfangene omkom dels ved store forlis under transport langs kysten, bl.a. ved senkingen av skipene Palatia i 1942 og Rigel i 1944; til sammen omkom om lag 3 000 russiske krigsfanger i disse forlisene. De russiske fangene var ellers i slavearbeid mange steder, dels for å bygge festninger, veier og jernbane, spredt over hele landet fra Grense Jakobselv til Oslofjorden. De døde fangene ble gravlagt i fellesgraver uten identifikasjon.

Gjennomføringen

Operasjon Asfalt ble igangsatt straks etter regjeringens vedtak, uten at vedtak var gjort om stedet der den internasjonale krigskirkegården skulle lokaliseres. Det var atskillig dramatikk knyttet til gjennomføringen, som først skjedde i Nord-Norge. I oktober 1951 ble 8000 lik lastet og losset. Likrestene var pakket i papirsekker, og mannskapene på DS «Raftsund» protesterte da de ikke orket arbeidet med å håndtere last som ga en uutholdelig stank. Etterretningstjenesten og et marinefartøy fulgte transporten, med ordre om å skyte skremmeskudd om det oppsto uro i havnene. I Mo i Rana ble protestene så kraftige at aksjonen ble avblåst av forsvarsministeren. Folk – ikke bare kommunistene – oppfattet likflyttingen som en skjendig handling. Massemobiliseringen som skjedde i Mo i Rana er i ettertid kalt kirkegårdskrigen. En admiral i sjøforsvarskommandoen betegnet operasjonen som mislykket. Aksjonen skulle året etter fortsette i Sør-Norge, men ble ikke gjennomført som planlagt.
1200 døde ble lagt i individuelle graver, de øvrige i massegraver. Ifølge Soleim har ikke norske myndigheter lagt særlig arbeid i å identifisere de døde og det er ofte ukjent hvordan de døde.

Offisiell begrunnelse

Den offisielle begrunnelse – som fremdeles var å lese på Krigsgravtjenestens hjemmeside i 2013 – var at de sovjetiske krigsgravene var mange, de lå spredt og trengte stell. Det ble derfor i 1951 laget en plan for å samle de russiske krigsgravene på ett sted. Planen skulle – ifølge Krigsgravtjenesten – være laget i samråd med sovjetiske myndigheter. Sannheten er at flyttingen av krigsgravene førte til en alvorlig diplomatisk strid mellom Norge og Sovjetunionen. 
At frykten for sovjetisk spionasje var den egentlige årsak sto det fremdeles i 2013 ingenting om på Krigsgravtjenestens hjemmeside. Sakens realiteter var på dette tidspunkt godt kjent.
Sjøfossen kraftverk

Opprinnelig installasjon

Sjøfossen kraftverk ble satt i regulær drift i 1950 for å forsyne Gildeskål og Beiarn. Naturlig nedbørfelt ved inntaket var ved oppstart oppgitt til 200 km². Det er fem større vann i vassdraget, Storvatn, Langvatn, Feldvatn, Fiskvatn og Segelvatn. De to første var regulert ved opprinnelig utbygging. Langvatn var etter planen også tenkt regulert. 
Opprinnelig var det bygget en inntaksdam ved Ågnes, 450 m fra sjøen, og fra denne gikk det en 150 m lang driftstunnel med tverrsnitt 8 m². Ved enden av denne var det overgang til turbinrør av tre, som var 310 m langt og med diameter 2,1 m. Kraftverket ble satt i drift med to francisturbiner tilknyttet hver sin generator på 2,0 MVA. Maksimalytelsen var opprinnelig 3,2 MW med en årsproduksjon på 20 GWh. 
Sommeren 1953 ble det etablert samkjøring med Glomfjord kraftverk. Siden kraftverket hadde stort nedslagsfelt med  liten mulighet for regulering ble det om sommeren overført kraft til Norsk Hydros anlegg i Glomfjord. Denne samkjøringen foregikk over 22 kV-nettet til Meløy kommunale kraftverk.
Det lyser i stille grender

«Det lyser i stille grender» er et norsk dikt av Jakob Sande (1906–67).
Teksten ble publisert første gang i juleheftet Jol i Sunnfjord i 1931. Det har vært laget flere melodier til teksten. Den meste kjente ble lagtet av Lars Søraas d.y. i 1948. 
Sandes tekst og Søraas' melodi hører til den norske julesangkanon. 
Denne teksten og «Du som låg i natti seine» er de to eneste Sande-tekstene som har fått plass i Norsk salmebok.